6เดือนแรกปชช.ทำประกันชีวิตเพิ่ม 28.27%
คปภ. เผยตัวเลขรอบ 6 เดือน ปี 53 ประชาชนทำประกันชีวิต เพิ่มขึ้น&nbsp; 28.27% ของคนไทยทั้งประเทศ
7 ต.ค. 2553

คปภ. เผยตัวเลขรอบ 6 เดือน ปี 53 ประชาชนทำประกันชีวิต เพิ่มขึ้น  28.27% ของคนไทยทั้งประเทศ 
นางจันทรา  บูรณฤกษ์  เลขาธิการ สำนักงานคณะกรรมการกำกับและส่งเสริมการประกอบธุรกิจประกันภัย(คปภ.)  เปิดเผยว่า  อัตราผู้ถือกรมธรรม์ต่อประชากรในประเทศ 6 เดือนแรกของ ปี 53 มีผู้ทำประกันชีวิต  28.27% เพิ่มขึ้นจากปีก่อนซึ่งอยู่ที่  26.08% โดยมีกรมธรรม์ที่มีผลบังคับทั้งสิ้น 17.92 ล้านราย ขยายตัวเพิ่มขึ้น  8.55% จากช่วงเดียวกันของปีก่อน โดยกรุงเทพฯ ยังคงครองอันดับ 1 มีอัตราผู้ถือกรมธรรม์ต่อประชากรสูงสุด  86.37% ขยายตัวเพิ่มขึ้นจากปีก่อนซึ่งอยู่ที่  77.51% โดยมีกรมธรรม์ที่มีผลบังคับ 4.93 ล้านราย  ขยายตัวเพิ่มขึ้น 11.44% จากช่วงเดียวกันของปีก่อน
ทั้งนี้ ในรอบ 6 เดือน ที่ผ่านมา 5 จังหวัด ที่มีคนทำประกันชีวิตสูงสุด ได้แก่ กรุงเทพฯ เบี้ยประกันภัยรับ 6.26 หมื่นล้านบาท คิดเป็น  47.01% ของเบี้ยประกันภัยรับรวม  มีอัตราผู้ถือกรมธรรม์ต่อประชากร  86.37% ซึ่งเป็นอัตราที่สูงที่สุดในประเทศ รองลงมาคือ นนทบุรี 57.40% ภูเก็ต  44.97% ระยอง 42.69%  และสมุทรปราการ  42.37%  
นางจันทรา กล่าวว่า ผลจากการเจริญเติบโตอย่างต่อเนื่อง ของธุรกิจประกันภัยทั่วประเทศ ในรอบ 6 เดือน ที่ผ่านมาทำให้ธุรกิจประกันชีวิตในครึ่งปีแรก ของปี 53  มีอัตราการขยายตัวเพิ่มขึ้น  12.65% จากช่วงเดียวกันของปีก่อน โดยมีเบี้ยประกันภัยรับรวม 1.33 แสนล้านบาท เมื่อพิจารณาแยกเป็นรายภูมิภาคพบว่าภาคกลาง มีอัตราการขยายตัวเพิ่มขึ้นสูงสุดถึง 16.87%  จากช่วงเดียวกันของปีก่อน โดยมีเบี้ยประกันภัยรับรวม 3.13 หมื่นล้านบาท รองลงมา ได้แก่ ภาคเหนือ มีอัตราการขยายตัวเพิ่มขึ้น  11.21% จากช่วงเดียวกันของปีก่อน ซึ่งมีเบี้ยประกันภัยรวม 1.36 หมื่นล้านบาท                   
ทั้งนี้ สำนักงาน คปภ. จะดำเนินการส่งเสริมความรู้ และสร้างความเข้าใจด้านการประกันภัยให้เข้าถึงประชาชนทุกภูมิภาคทั่วประเทศ โดยเฉพาะอย่างยิ่งภาคตะวันออกเฉียงเหนือ และภาคใต้ สำหรับ ภาคกลางและภาคเหนือ ในปีนี้ สำนักงาน คปภ. ได้จัดกิจกรรมประกันภัยสัญจรครอบคลุมทุกพื้นที่   เพื่อให้ประชาชนเห็นความสำคัญและหันมาทำประกันภัยกันมากขึ้น และเพื่อให้สอดรับกับแผนพัฒนาธุรกิจประกันภัย ฉบับที่ 2 ต่อไปในอนาคต